

Republika e Kosovës / Republika Kosova / Republic of Kosova

Komuna e Podujevës / Opština Podujevo / Municipality of Podujeva



Draft

**PLANI I VEPRIMIT PËR TRANSPARENCË KOMUNALE**

Podujevë, shkurt 2025

# Podujeve

**KOMUNA E PODUJEVËS**

**PLANI I VERIMIT PËR TRANSPARENCË**

**2025-2029**

**2025**

# **Deklarata e transparencës**

Kjo deklaratë ka për qëllim ofrimin e një pikëpamje gjithëpërfshirëse që pasqyron qartazi politikat, procedurat dhe masat tona operative përkitazi me transparencën, gjithëpërfshirjen, kulturën organizative dhe llogaridhënien. Deklarata mbështetet në Ligjin për Vetëqeverisje Lokale, Strategjinë për Vetëqeverisje Lokale dhe aktet tjera komunale rregullative.

Plani i Veprimit për Transparencë synon të kontribuojë në ndërtimin e një administrate komunale llogaridhënëse dhe transparente, të hapur për qytetarë dhe shoqërinë civile në të gjitha proceset vendimmarrëse. Përmes Planit, do të promovohet koncepti i demokracisë së drejtpërdrejtë lokale, në mënyrë që politikëbërja të bazohet në argumente, fakte dhe të dhëna reale. Plani është dokument strategjik komunal, i hartuar në pajtim me orientimet e përcaktuara në Strategjinë për Vetëqeverisje Lokale dhe aktet juridike përcjellëse të nivelit qendror që promovojnë qeverisjen transparente.

Llogaridhënia dhe transparenca janë parime që përtej informimit, synojnë mekanizma të përfshirjes së qytetarëve në procesin e politikëbërjes dhe vendimmarrjes komunale. Për këtë arsye, zotohemi që Komuna e Podujevës me gjithë sinqeritetin dhe përkushtimin do të rris gatishmërinë, për t’iu përgjigjur në mënyrë efektive të gjitha kërkesave të qytetarëve për të qenë të angazhuar aktivisht në planifikimin dhe zhvillimin e politikave, për të siguruar që efektet e zbatimit të tyre të japin rezultatet e dëshiruara dhe afektojnë direkt interesin e përgjithshëm të qytetarëve.

Me Plan të Transparencës, ne do të zbatojmë në mënyrë sistematike dhe gjithëpërfshirëse standardet, parimet, objektivat, metodat dhe mjetet efektive për rritjen e llogaridhënies, inkurajimin e qytetarëve për t’u bërë pjesë e qeverisjes, si dhe të ndikojmë tek punonjësit për të promovuar sjellje të mirë dhe të përgjegjshme.

Ne vlerësojmë se planifikimi i bazuar në informacion është metoda më e mirë e ndërtimit të qëndrueshëm të vizionit zhvillimor. Në funksion të kësaj, shërbimet cilësore komunale dhe administrimi i kërkesave të qytetarëve varet drejtpërdrejt nga mënyra e shpërndarjes së informatave, sistemet e aplikuara të informacionit, teknikat e konsultimit dhe veprime të tjera përcjellëse të organeve të administratës.

Prandaj, jemi të përkushtuar që jo vetëm të zbatojmë masat e ndërlidhura me informim, por të bëjmë përpjekje për të siguruar praninë e vazhdueshme të qytetarëve dhe grupeve të interesit, me theks të veçantë organizatave të shoqërisë civile, duke përvijuar konceptin e qytetarisë aktive dhe ndërtimit të qeverisjes së opinionit publik.

Besojmë që ky Plan i Veprimit për Transparencë do të jetë një ndihmesë në rritjen e efikasitetit të shërbimeve, në krijimin e një ambienti më transparent të punës në administratë, rritjen e besimit të qytetarëve ndaj të zgjedhurve të tyre publikë, gatishmërisë dhe përkushtimit më të madh, si dhe përpjekjeve për të fuqizuar e përmirësuar sistemin e menaxhimit brenda komunal.

Kryetari i Komunës

-----------------------------

Hyrje

Transparenca dhe llogaridhënia janë elementet thelbësore të qeverisjes së mirë në nivelin lokal. Rruga drejt informimit publik efikas duhet të jetë baza e qeverisjes së mirë, ndërkaq, komunikimi efektiv me qytetarët dhe pjesëmarrja e tyre në zhvillimin dhe zbatimin e politikave të Komunës është aspekti kyç që siguron vendimmarrje me bazë të gjerë. Fryma e institucioneve komunale duhet të adoptojë modelet më të avancuara të qeverisjes transparente brenda kornizës ligjore në fuqi.

Transparenca komunale është njëra nga segmentet e qeverisjes e cila monitorohet në vazhdimësi nga qeveria qendrore, por edhe nga akterë të tjerë ndërkombëtarë, Komisioni Evropian, organizatat ndërkombëtare, si dhe organizatat joqeveritare. Marrë parasysh nivelin e përgjegjësive dhe shkallën e decentralizimit të pushtetit lokal në Kosovë, Kushtetuta dhe legjislacioni kanë paraparë të drejtën e autoriteteve qendrore për të ofruar mbështetje dhe mbikëqyrje në faza të caktuara të procesit të avancimit të transparencës dhe zhvillimit të politikave për përfshirjen e qytetarëve në vendimmarrje lokale.

Komunat si njësi themelore të vetëqeverisjes lokale janë të obliguara t’i krijojnë mekanizmat e përshtatshëm të informimit publik. Tani, struktura e uebfaqeve zyrtare të komunave është unike. Përmes tyre është krijuar mundësia për qasje në të gjitha dokumentet me rëndësi publike. Përveç karakterit informues, ato mundësojnë edhe procese administrative dhe linja me ndërfaqe të tjera të cilat shërbejnë për procesin e konsultimit publik. Ndërlidhja e tyre me sistemin e intranetit në Komunë, mundëson që qytetarët të parashtrojnë online të gjitha kërkesat e tyre ndaj drejtorive përkatëse në Komunë.

Fusha e transparencës komunale ka një strukturë të mirë organizuar të rregullave juridike ligjore dhe nënligjore. Plani i Veprimit për Transparencë synon t’i grupojë përgjegjësitë kryesore të komunave bazuar në rregullat juridike për administratë të hapur, për të shërbyer si dokument kornizë në një periudhë afatgjatë.

**PLANI I VEPRIMIT PËR TRANSPARENCË**

Plani i Veprimit për Transparencë Komunale ka për qëllim t’i ofrojë publikut qasje të lehtë në monitorimin dhe zbatimin e politikave nga organet e Komunës, duke përfshirë informim të shpejtë, të dhëna të qasshme, publikim të të gjitha akteve normative dhe dokumenteve me interes publik, si dhe rritje të mundësive të pjesëmarrjes së qytetarëve në proceset vendimmarrëse.

Udhëzimi Administrativ (MAPL) NR. 04/2023 për Administratë të Hapur në Komuna, në nenin 42 përcakton obligimin e komunave për të hartuar Planin katër (4) vjeçar të Veprimit për Transparencë. Ky Plan, kërkohet të përfshijë veprime që promovojnë: Mbledhjet e Kuvendit të Komunës; Komiteteve; Takimet publike; Takimet konsultative për projektakte; Transparencën në planifikimin dhe shfrytëzimin e buxhetit të Komunës; Qasje të shpejtë në shërbime; Procedurat transparente të prokurimit; Procedurat e punësimit; Përditësimin e aktiviteteve ditore në faqe zyrtare; Përfshirjen aktive të qytetarëve në vendimmarrje, etj.

**Plani i Veprimit për Transparencë mundëson:**

* Ndërlidhjen e planifikimit me sistemet e informacionit në mënyrë që supozimet e organeve të administratës gjatë zhvillimit të politikave të vërtetohen dhe legjitimohen;
* Përfshirjen e qytetarëve dhe shoqërisë civile në mënyrë aktive dhe të vazhdueshme në vendimmarrje dhe politikëbërje;
* Rezultatet e punës së komunave të jenë të matshme, cilësore dhe në funksion të interesave të përgjithshme të qytetarëve.

**Plani i Veprimit për Transparencë në mënyrë specifike kontribuon që:**

* Komuna të identifikojë me kohë prioritetet për të cilat kërkohet informimi, si dhe përfshirja e qytetarëve apo grupeve të interesit;
* Të identifikojë metodat, mjetet dhe teknikat për konsultimin e qytetarëve dhe përfshirjen e tyre;
* T’i evitojë praktikat e zhvillimit të dokumenteve pa informacion të qartë dhe me kosto të papërballueshme;
* Krijimin e një mjedisi të brendshëm transparent dhe llogaridhënës, duke inkurajuar bashkëpërgjegjësi të të gjithë stafit në procesin e zhvillimit, zbatimit dhe monitorimit të politikave;
* Mbajtjen e një sistemi koherent me të gjitha palët e interesit për të siguruar pajtueshmëri me kërkesat dhe standardet ligjore;
* Ndikimin në sjelljet e punonjësve komunalë në mënyrë që veprimet e ndërmarra të demonstrojnë ligjshmëri dhe integritet;

Zbatimi i Planit të Veprimit për Transparencë do të monitorohet në vazhdimësi me mekanizma përkatës dhe do tërishikohet periodikisht në përputhje me aktivitetet e Komunës. Plani do të përmbledh në mënyrë të qartë transparencën e organeve komunale, publikimin e akteve nënligjore, rregulloret komunale, dokumentet strategjike, vendimet e Kryetarit, njoftimet për aktivitetet e Kuvendit Komunal, takimet publike, transparencën buxhetore, prokurimin publik, zbatimin e standardeve të konsultimit, qasjen në dokumentet publike, etj.

# **Transparenca si parim i qeverisjes së mirë**

Në një sistem demokratik funksional, informimi dhe përfshirja duhet të jenë segment vital i administrimit publik. Transparenca është komponentë kryesore e qeverisjes demokratike, e cila kërkon një hallkë të gjerë të veprimeve institucionale, si në procesin e hartimit të politikave ashtu edhe në fazën e zbatimit dhe raportimit. Rëndësia e transparencës ndikon në aspekte të shumta duke përfshirë qëndrueshmërinë ekonomike, financiare, qeverisjen e mirë, si dhe në sistemin e përgjithshëm të administratës shtetërore. Parimi i publicitetit dhe transparencës nënkupton se çdokush ka të drejtë t’i di arsyet e nxjerrjes së një vendimi të caktuar apo veprimi të administratës. Ky parim siguron hapjen e administratës ndaj shoqërisë, duke mundësuar informimin për punën e saj në mënyra dhe nivele të ndryshme. Ky parim mund të kufizohet vetëm në rastet e caktuara nga legjislacioni i secilit vend.Të qenit i hapur dhe transparent janë gjithashtu instrumente të nevojshme për shtetin e së drejtës, barazinë para ligjit, dhe përgjegjshmërinë. Si rregull i përgjithshëm, sjellja e administratës publike duhet të jetë transparente dhe e hapur, megjithëse të dhënat personale nuk duhet t’i lejohen palëve të treta.

Transparenca është një nga çështjet më me peshë në procesin e demokratizimit të shteteve dhe qeverisjes së mirë. Këtë e mundësojnë mekanizmat dhe iniciativat e qeverisjes së hapur, të cilat bëjnë që përfitimet e transparencës të jenë në shumë aspekte, përfshirë: qeverisje më e mirë, vendimmarrje më cilësore, besim më të madh publik, ulje të korrupsionit dhe shërbime publike më efektive. Transparenca përfshin rregullat mbi të drejtat e krijimit, ruajtjes, qasjes dhe përpunimit të informacionit, të cilat mund të shfrytëzohen gjatë proceseve të vendimmarrjes, por edhe për nevoja të informimit të përgjithshëm. Për më tepër, në kuptim më të gjerë transparenca nuk është vetëm informim, por përfshinë një varg procesesh dhe veprimesh të bazuara në: informacion, komunikim, pjesëmarrje, angazhim, ndërtim të konsensusit për zgjidhjen e problemeve, raportim dhe llogaridhënie.

**Korniza ligjore për transparencë**

Në pajtueshmëri me Kushtetutën e Kosovës janë miratuar një numër i madh i ligjeve dhe akteve nënligjore, që rregullojnë fushën e transparencës. Ligji për Vetëqeverisje Lokale është aprovuar në vitin 2008 nga Kuvendi i Republikës së Kosovës dhe bën pjesë në grupin e ligjeve me karakter vital për shtetin. Përmbajtja e këtij ligji reflekton parimet e Kartës Evropiane për Vetëqeverisje Lokale, duke paraparë mekanizma të veçantë të informimit, pjesëmarrjes dhe përfaqësimit të të drejtave të qytetarëve, e në veçanti të drejtave të komuniteteve joshumicë. Me këtë Ligj është përcaktuar që Kuvendi i Komunës të miratojë rregulloren komunale që promovon transparencë të organeve legjislative, ekzekutive dhe administrative të Komunës, duke e rritur pjesëmarrjen e opinionit në marrjen e vendimeve në nivel lokal dhe duke lehtësuar qasjen publike në dokumentet zyrtare të Komunës. Përveç kësaj, me anë të një numri të konsiderueshëm të akteve nënligjore janë definuar edhe procedurat e zbatimit të instituteve të shumta juridike për transparencë, janë përcaktuar zyrtarët përgjegjës, format dhe teknikat për transparencë, si dhe afatet procedurale. Në përgjithësi, kuadri juridik normon obligime për organet e administratës shtetërore në fushën e transparencës, ndërsa në veçanti për organet e pushtetit, përmes akteve si në vijim:

* Ligji Nr.03/L-040 për Vetëqeverisje Lokale;
* Ligji Nr. 06/L-081 për Qasje në Dokumente Publike;
* Ligji Nr. 06/L-082 për Mbrojtjen e të Dhënave Personale;
* Ligji Nr. 08/L-175 për Mbrojtjen e Informacionit të Klasifikuar
* Ligji Nr. 05/L-031 për Procedurën e Përgjithshme Administrative;
* Udhëzimi Administrativ (MAPL) Nr. 04/2023 për Administratë të Hapur në Komuna;
* Udhëzimi Administrativ (MAPL) Nr. 01/2021 për Funksionimin e Qendrave të Shërbimeve të Qytetarëve në Komunë;
* Udhëzimi Administrativ Nr.01/2015 për Ueb-faqet e Institucioneve Publike
* Udhëzimi Administrativ (MAPL) Nr.03/2021 për Procedurën e Hartimit dhe Publikimit të Akteve të Komunës;
* Udhëzimi Administrativ (MAPL) Nr.01/2016 për Procedurën e Themelimit, Organizimin dhe Kompetencat e Komiteteve Konsultative në Komuna;
* Akte të tjera ligjore dhe nënligjore që ndërlidhen me fushën e transparencës.

**Aktet komunale:**

* Statuti i Komunës;
* Rregullorja për Transparencë e Komunës së Podujevës;

# **Qasja strategjike për fuqizimin e transparencës**

Në nivel qendror janë zhvilluar një numër strategjishë të cilat parashohin objektiva me synim reformën e administratës shtetërore. Ndër strategjitë kryesore në fushën e qeverisjes së mirë, transparencës, llogaridhënies dhe integritetit në institucionet e administratës janë:

* Strategjia Kombëtare për Zhvillim 2030;
* Strategjia për Vetëqeverisje Lokale 2016-2026;
* Strategjia për Rregullim më të Mirë 2017-2021;
* Strategjia për Përmirësimin e Planifikimit dhe Koordinimit të Politikave 2017-2021;
* Strategjia për Bashkëpunim me Shoqërinë Civile 2019-2023;
* Agjenda për Reforma Evropiane;
* Programi Kombëtar për Zbatimin e Marrëveshjes së Stabilizim Asociimit (PKMSA)
* Strategjitë e tjera sektoriale.

Dokument me rëndësi të veçantë për transparencën komunale është Strategjia për Vetëqeverisje Lokale 2016-2026. Kjo strategji ka 5 objektiva kryesore përmes së cilave përcaktohen caqet afatmesme dhe afatgjata të zhvillimit të pushtetit lokal në Kosovë. Në objektin e tretë të saj, Strategjia parasheh *forcimin e partneriteteve ndërmjet pushtetit lokal, shoqërisë civile dhe bizneseve për të krijuar një qytetari aktive, gjithëpërfshirëse dhe kohezive.* Bazuar në problemet e identifikuara, në Planin e Veprimit të kësaj Strategjie parashihen aktivitetet konkrete të masave, që përfshijnë zhvillimin e politikave efektive për të nxitur pjesëmarrjen e qytetarëve, respektivisht:

* Politikat lokale për nxitjen e aktivizmit qytetar;
* Politikat për nxitjen e punës vullnetare të studentëve dhe nxënësve;
* Politikat për funksionalizimin e qendrave rinore nëpër fshatra;
* Politikat për funksionalizimin e këshillave të fshatrave;
* Politikat për përfshirjen dhe angazhimin e pensionistëve në jetën publike;
* Politikat për angazhimin e personave me aftësi të kufizuara;
* Politikat për nxitjen e pjesëmarrjes së grave si dhe kategorive sociale të pambrojtura;
* Politikat lokale për trajtimin e fëmijëve të rrugës;
* Politikat lokale për krijimin e rrjeteve sociale, ekonomike, rinore, sportive dhe kulturore.[[1]](#footnote-1)

Strategjia parasheh po ashtu masa konkrete në krijimin e platformave që fuqizojnë transparencën, e në veçanti përmes qeverisjes elektronike. Qeveria elektronike sigurisht që lehtëson komunikimin në mes të grupeve të interesit me autoritetet publike, derisa ajo forcon administratën duke kursyer kohën gjatë ofrimit të shërbimeve, uljes së kostos operative, rritjes së efikasitetit, ruajtjes së memories institucionale dhe rritjes së llogaridhënies. Edhe strategji të tjera në nivel vendi ofrojnë qasje shumëdimensionale për ndërhyrje në politikat e transparencës.

Andaj, masat e tilla të ndërhyrjes janë të rëndësishme, për faktin se përmirësojnë komunikimin me qytetarë, krijojnë hapësirë për politikëbërje të qëndrueshme, zbatim efikas të tyre, si dhe plotësojnë obligimet e Kosovës në raport me kriteret e kërkuara nga Bashkimi Evropian.

# **Mekanizmat ligjorë për pjesëmarrje dhe zbatim të parimit të transparencës**

Qeverisja lokale në Kosovë promovon fuqishëm parimet e transparencës, llogaridhënies dhe përfshirjes së qytetarëve në vendimmarrje. Mënyra e parë dhe më e thjeshtë në të cilën transparenca mund të ndihmojë në ofrimin e paanësisë është duke lejuar publikun të luajë një rol të rëndësishëm në garantimin që rregullat të zbatohen në mënyrë të drejtë dhe korrekte. Qytetarët nuk mund të jenë askund më afër me shtetin se përmes organeve të pushtetit lokal. Komunat janë adresa më e afërt për të kërkuar që shërbimet dhe resurset shpërndahen në mënyrë të drejtë, të barabartë dhe në pajtim me nevojat sistematike të tyre.

Numri më i madh i taksave dhe tatimeve që mblidhen nga shteti, u shpërndahen komunave për ushtrimin e kompetencave ligjore. Taksat për të cilat qytetarët paguajnë në baza periodike janë burime vetanake të komunave, të cilat shpenzohen për shërbimet e ofruara. Planifikimi i shpenzimit të tyre bëhet me anë të buxhetit komunal, që është dokumenti kryesor vjetor që mbledh të gjitha projektet investive me interes publik. Gjatë përgatitjes së buxhetit, komunat ligjërisht obligohen të mbajnë konsultime me qytetarët, bizneset, grupet e interesit dhe shoqërinë civile. Prandaj, qeverisja e mirë komunale do të zinte vend vetëm nëse planifikimi i mjeteve buxhetore, politikave të tjera, shpenzimet e tyre dhe mënyra e shpërndarjes së investimeve publike do të mbështetej në opinionin e qytetarëve, përmes formave të shumta të përfshirjes direkte të tyre.

Në mënyrë që transparenca të jetë pjesë përbërëse e politikëbërjes në nivel lokal, Ligji për Vetëqeverisje Lokale ka përcaktuar një numër të shumtë të instrumenteve juridike për pjesëmarrje të qytetarëve në jetën publike ku bëjnë pjesë:

* Takimet publike gjithëpërfshirëse me qytetarë;
* Konsultimet për projektakte dhe dokumente të politikave;
* Informimi dhe konsultimi përmes e-qeverisjes;
* Bashkëpunimi me shoqërinë civile;
* E drejta për qasje në dokumente publike.
* Komitetet konsultative;

Iniciativat qytetare, peticionet dhe referendumet lokale;

Udhëzimi Adminstrativ për Administratë të Hapur në Komuna ka përcaktuar buxhetimin me pjesëmarrje si një instrument të cilin komunat mund ta shfrytëzojnë për të rritur pjesëmarrjen e qytetarëve në vendimmarrje dhe për të avancuar transparencën e procesit të buxhetimit.

Të gjitha këto forma kanë bazën e tyre juridike, procedurale, mjetet dhe format e zbatimit të tyre. Efekti i tyre në përmirësimin e qeverisjes lokale vërehet përmes rritjes së transparencës, krijimit të qytetarisë aktive dhe forcimit të dialogut social. Edhe pse të shumta, aplikimi i tyre ndryshon nga njëra komunë në tjetrën, për çka tregojnë statistikat e shumta të dala nga raportet e monitorimit të institucioneve të ndryshme publike dhe jopublike. Gjithashtu, jo të gjitha janë të zbatueshme për shkaqe juridike, por edhe praktike.

# **Objektivat e Planit të Veprimit për Transparencë**

“

Objektivi kryesor i Planit të Veprimit për Transparencë Komunale është “*të sigurojë qeverisje të hapur për qytetarë, gjithëpërfshirje në procesin e planifikimit dhe zhvillimit të politikave, si dhe qeverisje transparente dhe llogaridhënëse”.*

**Objektivat specifike janë:**

* Sigurimi i një kornize të qartë të planifikimit të organizuar, ku përcaktohen rolet e të gjithë pjesëmarrësve përgjegjës për transparencë komunale.
* Fuqizimi i mekanizmave lokalë të demokracisë direkte, për të krijuar një publik të interesuar për çështje publike;
* Avancimi i mekanizmave të informimit në mënyrë që qytetarët të dëgjohen dhe të inkurajohen për të qenë aktivë në proceset vendimmarrëse.
* Krijimi i një sistemi efektiv qeverisës, në të cilin parim kryesor i hartimit të politikave është baza e informacionit.
* Ndërtimi i partneritetit të mirëfilltë me shoqërinë civile, në të gjitha fazat e menaxhimit të organeve komunale.

## **Fazat e zhvillimit të Planit të Veprimit për Transparencë Komunale**

Zhvillimi i Model – Planit të Veprimit për Transparencë përbëhet prej disa faza si në vijim:

1. ***Faza Paraprake*** – Kryetari i Komunës themelon grupin punues. Përbërja e grupit punues duhet të jetë shumësektoriale dhe të udhëhiqet nga Zyra për Komunikim me Publikun në bashkëpunim me Zyrën Ligjore të Komunës. Procedurat e hartimit zhvillohen në pajtim me rregullat në fuqi për procedurat e hartimit të akteve komunale.
2. ***Faza e vlerësimit të prioriteteve*** – gjatë kësaj faze, Kryesuesi së bashku me grupin punues analizojnë dokumentacionet e mbledhura (legjislacionin dhe aktet nënligjore të zbatueshme në punën e administratës së Komunës; dokumentet strategjike të Komunës mbi bazën e të cilave priten të zhvillohen aktet juridike të Komunës, planet komunale, dokumentet e tjera të politikave për të cilat duhet të zhvillohen konsultime publike dhe të sigurohet prania e qytetarëve. Mbi bazën e analizës së gjendjes aktuale dhe planeve afatshkurtra, afatmesme dhe afatgjate, duhet të përcaktohen prioritetet dhe të bëhet renditja e veprimeve për secilin aktivitet.
3. ***Faza e përcaktimit të aktiviteteve dhe propozimit të masave –*** kjo fazë përfshinkategorizimin e prioriteteve sipas periudhave të zhvillimit, renditjen e aktiviteteve, metodave dhe mjeteve të veprimit, afatet kohore, organet/zyrtarët përgjegjës, koston financiare.
4. ***Faza e monitorimit dhe raportimit të Planit të Veprimit për Transparencë*** - përfshin monitorimin, regjistrimin dhe raportimin e rregullt të aktiviteteve që zhvillohen sipas Planit të Veprimit për Transparencë. Raportimi mundëson që informacionet e mbledhura të përdoren në marrjen e vendimeve që përmirësojnë zbatimin e objektivave të Planit të Transparencës. Kryesuesi i Grupit punues merr pjesë në Grupin punues për hartimin e Planit Vjetor të Punës së Komunës.

## **Metodologjia e vlerësimit dhe përcaktimit të aktiviteteve të transparencës**

Vlerësimi i aktiviteteve të transparencës do të thotë renditja e veprimeve në Plan sipas prioriteteve, duke mundësuar që komuna të jetë e hapur dhe bashkëpunuese me qytetarë në të tri fazat kyçe të menaxhimit: 1) Planifikim; 2) Zbatim; 3) Raportim.

Prioritetet përcaktohen duke marrë për bazë rëndësinë e proceseve, përkatësisht: Natyrës së veprimtarisë që do të ndërmerret nga organi përkatës i Komunës; Llojeve të dokumenteve të politikave për të cilat kërkohet përfshirja e qytetarëve; Fushëveprimit të akteve juridike të planifikuara për hartim; Ndikimit të tyre ekonomik dhe social; Peshës financiare të politikës së propozuar; Periudhës kohore të veprimit; Shtrirjes gjeografike; etj.

Pas përcaktimit të aktiviteteve, Grupi punues cakton prioritetet dhe metodat e veprimit si pjesë përbërëse të Planit të Veprimit, që janë të ndryshme varësisht se për cilën fazë të menaxhimit bëhet fjalë.

# **Monitorimit i zbatimit të Planit të Transparencës**

Zbatimi i Planit të Veprimit për Transparencë do të monitorohet në vazhdimësi me mekanizma përkatës, do të rishikohet periodikisht dhe do të azhurnohet në përputhje me zhvillimet relevante normative, institucionale, procedurale dhe të personelit brenda mjedisit të jashtëm dhe të brendshëm të Komunës.

Monitorimi i vazhdueshëm i zbatimit është i rëndësishëm për t’u siguruar se masat e parapara janë efektive dhe ndikojnë në cilësinë e politikëbërjes, si parakusht i ligjshmërisë së procesit vendimmarrës.

Gjithashtu monitorimi duhet të përcaktojë nëse masat e përdorura kanë prodhuar efektet e planifikuara, kanë sjellë vendimmarrje cilësore, efikase dhe efektive, me kosto reale dhe të përballueshme.

Raportimi i rregullt siguron se zbatimi i Planit bëhet në përputhje me orarin dhe se rezultatet e planifikuara janë arritur.

Me qëllimi të sigurimit të zbatimit të Planit të Veprimit për Transparencë, krijohet mekanizmi për monitorimin dhe raportimin e këtij Plani, si në vijim:

***Grupi punues*** - emërohet me vendim të Kryetarit të Komunës dhe është përgjegjës për:

* Hartimin e Planit të Veprimit për Transparencë Komunale;
* Grupi është njëherësh sigurues i zbatimit të Planit dhe garanton që në baza periodike Plani Vjetor i Punës së Komunës të ndërlidhet me aktivitetet dhe masat e përcaktuara në Planin Vjetor të Veprimit për Transparencë;
* Kryesuesi i Grupit punues merr pjesë në grupin punues për hartimin e Planit Vjetor të Punës së Komunës.
* Propozon masa të nevojshme për zbatimin e plotë të masave të propozuara në Planin e Veprimit për Transparencë;
* Monitoron zbatimin e masave për përmirësimin e transparencës;
* Raporton tek Kryetari për zbatimin e Planit të Veprimit për Transparencë;

**Plani i Veprimit për Transparencë Komunale**

|  |  |  |  |  |  |  |  |
| --- | --- | --- | --- | --- | --- | --- | --- |
| **Objektivat** | **Aktivitetet** | **Treguesit e matjes** | **Afati kohor** | **Njësia/personi përgjegjës** | **Mënyra e njoftimit /zbatimit**  | **Dokumentet referuese** | **Kolonë raportimi** |
| **Transparenca e Kuvendit të Komunës**  |
| **Informimi i rregullt i qytetarëve dhe grupeve të interesit për aktivitetet e Kuvendit të Komunës dhe komiteteve** | Publikimi i njoftimeve, sigurimi i materialeve të nevojshme, hapësirës për pjesëmarrjen e publikut dhe përfaqësuesit e mediave të shkruara/elektronike në takimet e Kuvendit të Komunës dhe komiteteve  | 1) Numri i njoftimeve të shpallura në gjuhët zyrtare për mbledhje të Kuvendit në uebfaqen zyrtare të Komunës, kanalet zyrtare të rrjeteve sociale të Komunës, apo format e tjera të informimit. 2) Numri i njoftimeve të shpallura në gjuhët zyrtare për mbledhje të komiteteve në uebfaqen zyrtare të Komunës, kanalet zyrtare të rrjeteve sociale të Komunës, apo format e tjera të informimit. | 1) Njoftimi shtatë (7) ditë pune para mbledhjeve të rregullta Kuvendit; 2) Njoftimi tri (3) ditë pune para mbledhjes së jashtëzakonshme; 3) Thirrja brenda ditës për mbledhje urgjente  | Kryesuesi i Kuvendit të Komunës;Zyra për Punë të Kuvendit;Zyra për Komunikim me Publikun. | Përmes uebaqes zyrtare; Shpalljeve publike; Rrjete sociale;Formave të tjera të informimit. | - Ligji Nr. 03/L-040 për Vetëqeverisje Lokale;- Udhëzimi Administrativ (MAPL) Nr. 04/2023 për Administratë të Hapur në Komuna- Statuti i Komunës;- Rregullorja Komunale për Transparencë |  |
| Transmetimi në kohë reale i mbledhjeve të Kuvendit të Komunës | Numri i mbledhjeve të Kuvendit të transmetuara drejtpërdrejt. | Në vazhdimësi | Zyra për Punë të Kuvendit;Zyra e IT-së;Zyra për Komunikim me Publikun. | Përmes uebfaqes zyrtare; E-komunat;Youtube;Mediave lokale; | - Ligji Nr. 03/L-040 për Vetëqeverisje Lokale;- Udhëzimi Administrativ (MAPL) Nr.04/2023 për Administratë të Hapur në Komuna; - Statuti i Komunës;-Rregullorja Komunale për Transparencë. |  |
| Publikimi i akteve të Kuvendit të Komunës pas plotësimit të kushteve ligjore (Statutit, rregulloreve, vendimeve) | 1) Numri i akteve të aprovuara;2) Numri i akteve të publikuara në gjuhët zyrtare  | Pas afatit 15-ditor të vlerësimit të ligjshmërisë nga ministria përgjegjëse për qeverisje lokale | Kryesuesi i Kuvendit;Zyra për Komunikim me Publikun  | Uebfaqja e Komunës;Gazeta Zyrtare e Kosovës | Ligji Nr. 03/L-040 për Vetëqeverisje Lokale;Udhëzimi Administrativ (MAPL) Nr.03/2021 për Procedurën e Hartimit dhe Publikimit të Akteve të KomunësUdhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i Planit të Punës së Kuvendit të Komunës | Plani i publikuar në gjuhët zyrtare në uebfaqen zyrtare të Komunës | Fillimi i muajit Janar | Zyra për Komunikim me Publikun | Uebfaqja e Komunës; | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i Strategjive dhe dokumentet e tjera të politikave të Kuvendit të Komunës; | 1. Numri i strategjive dhe dokumenteve të politikave i aprovuar;2. Numri i strategjieve dhe dokumenteve të politikave, i publikuar | Pas plotësimit të kushteve ligjore për publikim | Zyra e për komunikim me Punblikun me njësitë përgjegjëse për hartimin e dokumenteve | Uebfaqja e Komunës;Platforma të tjera. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i Planeve hapësinore komunale: Planit Zhvillimor të Komunës, Hartës zonale, Planet rregulluese të hollësishme; | 1. Numri i planeve të aprovuara;2. Numri i planeve të publikuara | Pas plotësimit të kushteve ligjore për publikim | Zyra për komunikim me Publikun me njësitë përgjegjëse për hartimin e dokumenteve | Uebfaqja e Komunës;Platforma të tjera. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Ofrimi i qasjes së drejtpërdrejtë në informata dhe dokumente publike | Informatat dhe dokumentet zyrtare të publikuara në uebfaqen e Komunës | Në vazhdimësi | Zyra për Komunikim me Publikun;Njësitë organizative;Zyra për Punë të Kuvendit. | Uebfaqja e Komunës; | Udhëzimi Administrativ (MAPL) Nr.04/2023 për Administratë të Hapur në Homuna |  |
| Publikimi i raporteve të punës së Kuvendit të Komunës | Raporti vjetor i publikuar në gjuhët zyrtare | Deri më 31 janar për vitin paraprak | Zyra për Punë të Kuvendit;Zyra për Komunikim me Publikun. | Uebfaqja e Komunës; Platforma të tjera sociale. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i dokumenteve të prodhuara nga Kuvendi i Komunës përfshirë procesverbalet e takimeve të Kuvendit të Komunës, komiteteve obligative, komiteteve të tjera konsultative, si dhe materialet e tjera publike të prodhuara nga Kuvendi i Komunës. | 1. Numri i dokumenteve të hartuara;2. Numri i dokumenteve të publikuara brenda afateve ligjore. | Pas aprovimit të dokumenteve në mbledhjet e radhës | Zyra për Punë të Kuvendit;Zyra për Komunikim me Publikun. | Uebfaqja e Komunës. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i Video-incizimeve të mbledhjeve të Kuvendit të Komunës dhe materialet tjera tëteleprezencës me linqet përcjellëse | 1. Numri i video-materialeve të incizuara;2. Numri i video-materialeve, i publikuar | Pas mbajtjes së mbledhjeve të Kuvendit | Zyra për Punë të Kuvendit;Zyra për Komunikim me Publikun. | Uebfaqja e Komunës;  | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i profileve të anëtarëve të Kuvendit të Komunës | Biografitë e anëtarëve të Kuvendit dhe të dhënat kontaktuese të publikuara; | Me rastin e marrjes së mandatit;  | Zyra për Punë të Kuvendit;Zyra për Komunikim me Publikun. | Uebfaqja e Komunës; | Udhëzimi Administrativ (MAP) Nr. 01/2015 për Uebfaqet e Institucioneve Publike |  |
| Publikimi i të dhënave për përbërjen e komiteteve të Kuvendit dhe funksioneve të tyre | 1) Të dhënat e përfaqësuesve në komitete të publikuara;2) Vendimet për themelimin e komiteteve të publikuara;3) Përgjegjësitë e komiteteve të përshkruara në uebfaqe. | Sipas kohës së themelimit dhe funksionalizimit; | Zyra për Punë të Kuvendit;Zyra për Komunikim me Publikun. | Uebfaqja e Komunës | Udhëzimi Administrativ (MAPL) Nr.04/2023 për Administratë të Hapur në KomunaUdhëzimi Administrativ (MAP) Nr. 01/2015 për Uebfaqet e Institucioneve Publike |  |
| **Transparenca e Kryetarit të Komunës / Përfshirja e qytetarëve/ Qasja në dokumentet publike / Informimi publik** |
| **Rritja e transparencës dhe llogaridhënies së Kryetarit/Ekzekutivit** | Publikimi i profileve të Kryetarit dhe drejtorëve të emëruar të drejtorive | Biografitë dhe kontaktet e publikuara | Me rastin e marrjes së mandatit;  | Zyra për Komunikim me Publikun; | Uebfaqja e Komunës; | Udhëzim Administrativ (MAP) Nr. 01/2015 për Uebfaqet e Institucioneve Publike |  |
| Publikimi i informatave kryesore dhe të shërbimeve për secilën njësi organizative të Komunës | Të dhënat për shërbime dhe kontaktet e publikuara | Në vazhdimësi | Zyra për Komunikim me Publikun; | Uebfaqja e Komunës; | Udhëzim Administrativ (MAP) Nr. 01/2015 për Uebfaqet e Institucioneve Publike |  |
| Publikimi i akteve të Kryetarit të Komunës (vendimeve dhe urdhëresave) | 1. Numri i akteve të aprovuara;2. Numri i akteve të publikuara  | Publikimi pas plotësimit të kushteve ligjore për publikim | Zyra për Komunikim me Publikun;Zyra e Kryetarit | Uebfaqja e KomunësKomuna mund të shfrytëzojë edhe platforma të tjera për të publikuar aktet dhe dokumentet e nxjerra, veçanërisht ato me karakter informues dhe vetëdijesues. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i akteve të drejtorive të Komunës | 1. Numri i akteve të aprovuara;2. Numri i akteve të publikuara. | Publikimi pas plotësimit të kushteve ligjore  | Zyra për Komunikim me Publikun;Drejtoria përkatëse | Uebfaqja e KomunësKomuna mund të shfrytëzojë edhe platforma të tjera për të publikuar aktet dhe dokumentet e nxjerra, veçanërisht ato me karakter informues dhe vetëdijesues. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i Planit Vjetor të Punës së Kryetarit dhe drejtorive; | Plani i publikuar | Pas aprovimit | Zyra për Komunikim me Publikun;Zyra e KryetaritNjësitë përkatëse | Uebfaqja e Komunës | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i strategjive dhe dokumentet e politikave të hartuara dhe aprovuara nga ekzekutivi; | 1. Numri i strategjive, dokumenteve të aprovuara2. Numri i strategjive, dokumenteve të publikuara | Pas plotësimit të kushteve ligjore për publikim | Zyra për Komunikim me Publikun;Zyra e Kryetarit | Uebfaqja e Komunës | Udhëzimi Administrativ (MAPL) Nr.04/2023 për Administratë të Hapur në Komuna |  |
| Diskutimi i raportit të Kryetarit në Kuvendin e Komunës | Raportet e paraqitura për diskutim në Kuvendin e Komunës | Njëherë në gjashtë muaj apo kurdoherë qëkërkohet nga Kuvendi i Komunës | Kryetari i Komunës;Ekzekutivi; | Inkorporomi në rend dite; Diskutimi në Kuvend | Ligji Nr. 03/L-040 për Vetëqeverisje Lokale; |  |
| Dorëzimi i raporteve tremujore financiare në Kuvendin e Komunës dhe publikimi në uebfaqen zyrtare | 2) Raportet e publikuara në uebfaqe | 1) Tremujori 1 para datës 30 prill; 2) Tremujori 2 para datës 31 korrik; 3) Tremujori 3 para datës 31 tetor | Kryetari i Komunës;Ekzekutivi;Zyra për Komunikim me Publikun. | Inkorporomi në rend dite; Diskutimi në Kuvend; Publikimi në uebfaqe | Ligji Nr. 03/L-048për Menaxhimin e Financave Publike dhe Përgjegjësitë Ligji Nr. 03/L-040 për Vetëqeverisje Lokale;Udhëzimi Administrativ (MAPL) Nr.04/2023 për Administratë të Hapur në Komuna; |  |
| Publikimi i raportit përfundimtar financiar | Raporti i publikuar | Jo më vonë se më 31 mars të çdo viti kalendarik | Kryetari i Komunës;Ekzekutivi;Zyra për Komunikim me Publikun. | Uebfaqja zyrtare e Komunës | Ligji Nr. 03/L-048për Menaxhimin e Financave Publike dhe Përgjegjësitë;Udhëzimi Administrativ (MAPL) Nr.04/2023 për Administratë të Hapur në Komuna |  |
|  | Publikimi i Raportit të Zyrës Kombëtare të Auditimit dhe rekomandimet përcjellëse | 1. Raporti i publikuar;2. Plani i Veprimit për përmbushjen e rekomandimeve të Auditorit i publikuar. | Pas publikimit nga ZKA | Zyra për Komunikim me PublikunZyra e Kryetarit | Uebfaqja zyrtare e Komunës | Udhëzimi Administrativ (MAPL) Nr.04/2023 për Administratë të Hapur në Komuna |  |
| Diskutimi i raportit të Zyrës Kombëtare të Auditimit në Kuvendin e Komunës  | Raporti i inkorporuar në rend të ditës dhe i diskutuar në KK | Pas publikimit nga ZKA | Kryesuesi i KuvenditKryetari i KomunësZyra për Komunikim me Publikun | Inkorporomi në rend dite;Diskutimi në Kuvend; Publikimi në uebfaqe | Udhëzimi Administrativ (MAPL) Nr.04/2023 për Administratë të Hapur në Komuna |  |
| **Transparenca buxhetore dhe në procedurat e prokurimit publik**  | Publikimi i KAB dhe buxhetit vjetor. | KAB dhe buxheti vjetor të publikuara. | Pas miratimit në Kuvendin e Komunës. | Zyra për Komunikim me Publikun;Zyra e Kryetarit. | Uebfaqja e Komunës;Promovimi në platforma të tjera. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i listës së projekteve kapitale; | Lista e publikuar | Pas aprovimit të buxhetit nga Kuvendi i Kosovës | Zyra për Komunikim me Publikun;Drejtoria përkatëse. | Uebfaqja e Komunës;Promovimi në platforma të tjera | Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i listës së subjekteve përfituese nga kategoria e subvencioneve | Lista e përfituesve të subvencioneve, e publikuar. | Pas miratimit të listës nga ana komisionit vlerësues | Zyra për Komunikim me Publikun;Drejtoria përkatëse. | Uebfaqja zyrtare e Komunës; platformat e tjera sociale. | Udhëzimi Administrativ (MAPL) Nr.04/2023 për Administratë të Hapur në Komuna |  |
| Plani i Prokurimit për vitin fiskal i aprovuar  | Publikimi i Planit të Prokurimit i publikuar në uebfaqe | Pas miratimit dhe shpalljes së Ligjit vjetor për ndarjet buxhetore | Zyra për Komunikim me PublikunZyra për Prokurim | Uebfaqja e Komunës; E-prokurimi | Legjislacioni i prokurimit në fuqi; Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i Raportit Vjetor të zbatimit të Planit për Prokurim Publik | Raporti i Prokurimit i publikuar | Jo më vonë se 31 janar, për vitin paraprak | Zyra e Prokurimit në bashkëpunim me Zyrën për Komunikim me Publikun  | Uebfaqja e Komunës | Ligji iProkurimit Publik;UdhëzimiAdministrativ i MAP-it për Mirëmbajtjen e Faqeve Elektronike të Institucioneve Publike;Udhëzuesit Operativ për Prokurim Publik; Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i të gjitha aktiviteteve të prokurimit në uebfaqen e Komunës  | Numri i aktiviteteve të prokurimit të publikuara  | Në vazhdimësi | Zyra e Prokurimit në bashkëpunim me Zyrën për Komunikim me Publikun | Uebfaqja e Komunës; E-prokurimi | Ligji iProkurimit Publik;UdhëzimiAdministrativ i MAP-it për Mirëmbajtjen e Faqeve Elektronike të Institucioneve Publike;Udhëzuesit Operativ për Prokurim Publik; Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i vendimeve dhe të dhënave të tjera të nevojshme të zyrtarëve komunalë të autorizuar për monitorimin e zbatimit të kontratave të lidhura me operatorët ekonomikë të kontraktuar, procesverbalet. Publikimi bëhet në pajtim me Ligjin për Qasje në Dokumente Publike dhe Ligjit për Mbrojtjen e të Dhënave Personale | 1. Numri i zyrtarëve të autorizuar për monitorim sipas vendimeve dhe publikimi i tyre; | Në vazhdimësi. | Zyra e prokurimit në bashkëpunim me Zyrën për Komunikim me Publikun | Uebfaqja e Komunës; E-prokurimi | Ligji i Prokurimit PublikUdhëzimi Administrativ (MAPL) Nr.04/2023 për Administratë të Hapur në Komuna |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **Transparenca në menaxhimin e pronës komunale** | Publikimi i listës së pronave të planifikuara për dhënie në shfrytëzim për vitin vijues | Lista e pronave, e publikuar | Deri më 31 dhjetor. | Zyra për Komunikim me Publikun;Zyra për Punë të Kuvendit | UebfaqjaPlatforma të tjera | Ligji për Dhënien në Shfrytëzim dhe Këmbim të Pronës së Paluajtshme të KomunësUdhëzimi Administrativ (MAPL) Nr. 04/2023 për Administratë të Hapur në Komuna |  |
|  | Publikimi i proceseve të ankandit, shprehjes së interesit, negocimit, dhënies në shfrytëzim, këmbimit dhe procedurat tjera të tjetërsimit të pronës komunale janë publike.  | Proceset e zhvilluara, të publikuara | Në vazhdimësi. | Zyra për Komunikim me Publikun;Zyra për Punë të Kuvendit Zyra e Kryetarit | UebfaqjaPlatforma të tjera | Udhëzimi Administrativ (MAPL) Nr.04/2023 për Administratë të Hapur në Komuna |  |
| **Takimet publike dhe konsultimi me qytetarë gjatë procesit të hartimit të politikave** | Mbajtja e së paku dy takimeve publike me qytetarë brenda vitit | 2 takime të mbajtura gjatë vitit | Takimi i parë në gjashtëmujorin e parë të vitit;Takimi i dytë në gjashtëmujorin e dytë të vitit. | Zyra për Komunikim me Publikun; | Njoftimi përmes uebfaqes së Komunës;Shfrytëzimi i platformave online të komunikimit, mjeteve të informimit;Rrjeteve sociale;Takime të drejtpërdrejta; | Ligji Nr. 03/L-040 për Vetëqeverisje Lokale;Udhëzimi Administrativ (MAPL) Nr.04/2023 për Administratë të Hapur në Komuna |  |
| Publikimi i njoftimit për mbajtjen e takimeve me qytetarë për tema specifike | Numri i takimeve të mbajtura | Së paku 8 ditë para takimit. | Zyra për Komunikim me Publikun | Njoftimi përmes uebfaqes së Komunës;Shfrytëzimi i platformave online të komunikimit, mjeteve të informimit;Rrjeteve sociale;Takime të drejtpërdrejta; | Udhëzimi Administrativ (MAPL) Nr.04/2023 për Administratë të Hapur në Komuna |  |
| Konsultimet publike për projektakte dhe dokumente të politikave | 1. Plani i veçantë i konsultimit për projektpropozimet i përfshirë në Planin për Komunikim me Publikun dhe i publikuar.2. Publikimi i projektpropozimeve për të cilat kërkohet konsultim publik, të aprovuara;3. Publikimi i takimeve/konsultimeve të mbajtura me qytetarë4. Publikimi i projektpropozimeve për të cilat është zhvilluar konsultimi me shkrim/formë elektronike në uebfaqe të Komunës/platëformën e konsultimeve publike5. Numri i raporteve të konsultimit publik për projektpropozimet e vendosura në konsultim publik | Deri më 31 janar të vitit vijues.8 deri në 14 ditë kalendarike para takimit.Konsultimi zgjatë jo më pak se 15 ditë kalendarike dhe jo më shumë se 30 ditë kalendarikeRaporti publikohet brenda 5 ditëve kalendarike pas përfundimit të raportit | Kryetari/drejtoritë/grupet punuese për hartimin e projektakteve/projektpropozimeveZyra për Komunikim me Publikun | Njoftimi bëhet përmes uebfaqes, platformave të tjera, rrjeteve sociale, mjeteve të informimit;Metodat e zbatimit bëhen në pajtim me Udhëzimin Administrativ (MAPL) Nr.04/2023 për Administratë të Hapur në Komuna | Udhëzimi Administrativ (MAPL) Nr.04/2023 për Administratë të Hapur në Komuna |  |
| Mbajtja e dëgjimeve me qytetarë për projektbuxhetin e Komunës  | Dëgjime publike për projektbuxhet, të mbajtura | Së paku 2 (dy) javë para takimit  | Kryetari i Komunës/drejtoritë;Grupi punues për dëgjimet buxhetore;Zyrtari përgjegjës për konsultime publike;Zyra për Komunikim me Publikun;Zyrtari kryesor i financave. | Njoftimi përmes uebfaqes së Komunës, apo shpalljeve të tjera;Takime të drejtpërdrejta; Konsultimet me shkrim; Konsultimet elektronike; Publikimi në Platformën qeveritare për konsultime publike;  | Udhëzimi Administrativ (MAPL) Nr.04/2023 për Administratë të Hapur në Komuna |  |
| Mbajtja e dëgjimeve me qytetarë për Kornizën Afatmesme Buxhetore | Numri i dëgjimeve me qytetarët për KAB | Para datës 30 qershor të atij viti fiskal | Kryetari i Komunës;Drejtoritë. | Njoftimi përmes uebfaqes së Komunës, apo shpalljeve të tjera;Takime të drejtpërdrejta; Konsultimet me shkrim; Konsultimet elektronike; Platforma qeveritare për konsultime publike;  | Udhëzimi Administrativ (MAPL) Nr.04/2023 për Administratë të Hapur në Komuna |  |
| Mbledhja/shqyrtimi i komenteve/ propozimeve gjatë procesit të konsultimit publik dhe përgatitja e raportit për rezultatet e konsultimit publik të KAB dhe projektbuxhetit | 1. Publikimi i konsultimeve publike të mbajtura për KAB-in dhe projektbuxhetin; 2. Publikimi i raportit të konsultimit për KAB-in dhe projektbuxhetin | Së paku pesëmbëdhjetë (15) ditë dhe jo mëshumë se tridhjetë (30) ditë kalendarike përprojektpropozimin që nga dita epërfundimit të afatit për paraqitjen epropozimeve dhe vërejtjeve me shkrim. | Zyrtari përgjegjës për hartim të projektpropozimit;Zyra për Komunikim me Publikun. | Publikimi në uebfaqen e Komunës dhe platformën qeveritare të konsultimeve publike. | Udhëzimi Administrativ (MAPL) Nr.04/2023 për Administratë të Hapur në Komuna |  |
| **Buxhetimi me pjesëmarrje** | Zbatimi i procesit të buxhetimit me pjesëmarrje | 1. Numri i lokaliteteve të përzgjedhura për buxhetimin me pjesëmarrje2. Përqindja e buxhetit të ndarë për projekte të propozuara nga komunitetet lokale në buxhetimin me pjesëmarrje.3. Njoftimi për takimet e buxhetimit me pjesëmarrje të publikuara. | Së paku 1% e buxhetit të Komunës.Së paku 7 ditë para takimit. | Kryetari, Drejtoria për Buxhet dhe Financa | Uebfaqja e Komunës;Rrjetet sociale zyrtare dhe kanalet e tjera të informimit. | Udhëzimi Administrativ (MAPL) Nr.04/2023 për Administratë të Hapur në Komuna |  |
| **Kërkesat për informimin, iniciativat qytetare dhe peticionet** | Shqyrtimi i kërkesave/iniciativave dhe peticioneve të qytetarëve | 1) Numri i kërkesave, iniciativave qytetare dhe peticioneve të parashtruara tek Kryetari;2) Numri i iniciativave kërkesave, iniciativave qytetare dhe peticioneve të shqyrtuara brenda 60 ditësh;3) Numri i njoftimeve për publikun brenda 15 ditësh për kërkesat, iniciativat qytetare dhe peticionet e parashtruara | Në vazhdimësi | Kryetari i Komunës;Kuvendi i Komunës.Zyra për Komunikim me Publikun  |  | Udhëzimi Administrativ (MAPL) Nr.04/2023 për Administratë të Hapur në Komuna |  |
| **Garantimi i plotë i të drejtave për qasje në dokumentet publike** | Shqyrtimi i rregullt i kërkesave për qasje në dokumente publike  | 1) Numri i kërkesave të parashtruara nga palët;2) Numri i kërkesave të shqyrtuara për të cilat palët kanë marrë përgjigje | (7) ditë nga dita e pranimit të kërkesës nga kërkuesi, apo (14) ditë nga dita e pranimit të kërkesës nga kërkuesi në rastet e përcaktuara me ligj. | Zyrtari përgjegjës për qasje në dokumente publike; | Shqyrtimi nga organi kompetent; | Ligji Nr.06/L-081 për Qasje në Dokumente Publike |  |
| Hartimi i Raportit vjetor për qasje në dokumente publike | Raporti vjetor i hartuar dhe dorëzuar në Agjencinë për Informim dhe Privatësi;Publikimi i Raportit Vjetor për Qasje në Dokumentet Publike |  31 dhjetor të vitit paraprak, | Zyrtari përgjegjës për qasje në dokumente publike; | Uebfaqja e Komunës | Ligji Nr.06/L-081 për Qasje në Dokumente Publike |  |
| Regjistri me të dhënat zyrtare të personit përgjegjës për qasje në dokumente publike  | Publikuar në uebfaqe | Vazhdimësi  | Zyrtari përgjegjës për qasje në dokumente publike. | Uebfaqja e Komunës | Ligji Nr.06/L-081 për Qasje në Dokumente Publike |  |
| **Përmbushja e kritereve të uebfaqes zyrtare, lehtësimi i shërbimeve dhe informimi i rregullt për qytetarë lidhur me shërbimet.**  | Publikimi i shërbimeve të ofruara  |  Numri i shërbimeve që ofron institucioni për publikun; Numri i procedurave dhe kushteve të përfitimit të tyre dhe afati i detyrueshëm për të marrë përgjigje për shërbimin e kërkuar të publikuar në gjuhët zyrtare;3) Lista e hollësishme e shërbimeve që ofron institucioni për publikun, si: licenca, leje, autorizime, certifikata, vërtetime apo shërbime publike të tjera, ku do të përfshihen, e publikuar në gjuhët zyrtare | Në vazhdimësi | Zyra për Komunikim me PublikunDrejtoria përgjegjëse  | Uebfaqja e Komunës; Qendra për Shërbim të Qytetarëve | Udhëzimi Administrativ (MAP) Nr. 01/2015 për Uebfaqet e Institucioneve Publike;Udhëzimi Administrativ (MAPL) Nr.04/2023 për Administratë të Hapur në Komuna |  |
| Ofrimi i shërbimeve elektronike nga e-Komuna dhe e-Kosova | Informimi dhe ofrimi i shërbimeve të hapura on-line. | Në vazhdimësi | Zyrtari përgjegjës për E-Komuna | E-Kosova, uebfaqja zyrtare, rrjetet sociale dhe kanalet e informimit.  | Udhëzimi Administrativ (MAPL) Nr.04/2023 për Administratë të Hapur në Komuna |  |

1. Qeveria e Republikës së Kosovës: *“Strategjia për Vetëqeverisje Lokale 2016-2026”,* Prishtinë, 2016, fq. 32 [↑](#footnote-ref-1)